b'\n_START_ARTICLE_\nTurkmenistanin vaakuna\n_START_PARAGRAPH_\nTurkmenistanin vaakuna on Turkmenistanin kansallistunnus lipun ja kansallislaulun ohella. Se otettiin k\xc3\xa4ytt\xc3\xb6\xc3\xb6n maan itsen\xc3\xa4istytty\xc3\xa4 Neuvostoliitosta vuonna 1991. Kahdeksan vihre\xc3\xa4\xc3\xa4 kolmiota muodostavat Rub el Hizbin t\xc3\xa4hden \xdb\x9e , joka on islamin uskon symboli. Kuunsirppi vaakunan yl\xc3\xa4reunassa on tyypillinen turkkilainen symboli, joka edustaa my\xc3\xb6s tulevaisuudentoivoa. Viisi valkoista t\xc3\xa4hte\xc3\xa4 edustavat Turkmenistanin viitt\xc3\xa4 maakuntaa._NEWLINE_Vaakunan keskell\xc3\xa4 on punainen kiekko, jota reunustavat vehn\xc3\xa4nt\xc3\xa4hk\xc3\xa4t. Kiekossa on viisi mattokuviota ja pienempi sininen kiekko, johon on kuvattu hevonen. Kuviot edustavat Turkmenistanin viitt\xc3\xa4 suurta heimoa, hevonen taas on turkmenistanilainen Ahaltekhevonen. Suuri osa vaakunan elementeist\xc3\xa4 on kuvattu my\xc3\xb6s Turkmenistanin lippuun.'